
Obec  ŽELMANOVCE



o postupe pri oznamovaní protispoločenskej činnosti


Na zabezpečenie jednotného postupu obce pri oznamovaní, evidovaní, preverovaní a vybavovaní oznámení kriminality, alebo inej protispoločenskej činnosti (ďalej len „oznámenie“) podľa zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov (ďalej len „zákon o ochrane oznamovateľov“) sa v súlade s § 10 a nasl. zákona o ochrane oznamovateľov ustanovuje:

Článok 1
 Úvodné ustanovenia

(1) Účelom tejto smernice je podrobnejšia úprava postupu obce pri 
a) podávaní oznámení, 
b) preverovaní oznámení a oprávneniach zodpovednej osoby pri preverovaní oznámení, 
c) zachovaní mlčanlivosti o totožnosti oznamovateľa a totožnosti dotknutej osoby,
d) evidovaní oznámení,
e) oboznamovaní oznamovateľa s výsledkom preverenia jeho oznámenia,
f) spracúvaní osobných údajov uvedených v oznámení,
g) prijímaní opatrení na odstránenie nedostatkov zistených pri preverovaní oznámení a o komunikácii s oznamovateľom vo veci týchto opatrení,
h) prijímaní opatrení proti bráneniu v oznamovaní protispoločenskej činnosti.
(2) Všetci zamestnanci obce sú povinní riadiť sa pri podávaní, preverovaní a evidovaní oznámení oznamovateľov protispoločenskej činnosti touto smernicou, zákonom o ochrane oznamovateľov a súvisiacimi právnymi predpismi.


Článok 2
Základné pojmy

(1) Oznamovateľom je fyzická osoba, ktorá v dobrej viere urobí oznámenie orgánu príslušnému na prijatie oznámenia (prokurátor, správny orgán), Úradu na ochranu oznamovateľov alebo zamestnávateľovi.
(2) Oznamovateľom môže byť:
a) fyzická osoba, ktorá je v pracovnoprávnom vzťahu alebo v inom obdobnom vzťahu s obcou;
b) fyzická osoba, ktorej pracovnoprávny vzťah, alebo iný obdobný vzťah s obcou sa skončil, pričom informácie o protispoločenskej činnosti sa dozvedela počas trvania tohto pracovnoprávneho vzťahu alebo iného obdobného vzťahu;
c) fyzická osoba, ktorej pracovnoprávny vzťah, alebo iný obdobný vzťah s obcou ešte nevznikol, pričom informácie o protispoločenskej činnosti sa dozvedela počas výberového konania alebo v rámci predzmluvných vzťahov;
d) fyzická osoba ktorá urobila oznámenie anonymne a jej totožnosť bola odhalená;
e) fyzická osoba, ktorá zverejnila informácie o protispoločenskej činnosti, ktoré sa dozvedela počas výberového konania alebo v rámci predzmluvných vzťahov a jej pracovnoprávny vzťah alebo iný obdobný vzťah ešte nevznikol alebo počas trvania pracovnoprávneho vzťahu alebo iného obdobného vzťahu alebo po skončení pracovnoprávneho alebo iného obdobného vzťahu z dôvodu, že
· nebolo jej oznámenie dostatočne preverené, ďalej sa s ním nezaoberalo,
· nebola v primeranej lehote oboznámená s výsledkom preverovania,
· je dôvodná obava bezprostredného alebo zjavného ohrozenie verejného záujmu
· je dôvodná obava, že v prípade urobenia oznámenia by jej hrozil postih alebo hrozí zmarenie jeho prešetrenia.
(3) Pracovnoprávnym vzťahom je pracovný pomer, dohody o prácach (dohoda o vykonaní práce, dohoda o pracovnej činnosti, dohoda o brigádnickej práci študentov), štátnozamestnanecký pomer alebo služobný pomer.
(4) Iným obdobným vzťahom najmä výkon práv súvisiacich s účasťou, správou alebo riadením v právnickej osobe, činnosť osoby vykonávajúcej funkciu člena orgánu právnickej osoby, činnosť samostatne zárobkovo činnej osoby, výkon práv a povinností vyplývajúcich zo zmluvy, ktorej predmetom je dodanie tovaru, uskutočnenie stavebných prác alebo poskytnutie služby, odborná prax, absolventská prax, aktivačná činnosť, dobrovoľnícka činnosť,
(5) Konaním v dobrej viere sa rozumie konanie fyzickej osoby, ktorá vzhľadom na okolnosti, ktoré sú jej známe, a vedomosti, ktoré v čase oznámenia má, sa dôvodne domnieva, že uvádzané skutočnosti sú pravdivé; pri pochybnostiach sa konanie považuje za konanie v dobrej viere, dovtedy, kým sa nepreukáže opak.
(6) Blízkou osobou sa rozumie manžel/ka, súrodenec, rodič, dieťa, vnúča, starý rodič, pravnúča, prarodič.
(7) Zamestnávateľom v zmysle tejto smernice sa rozumie aj organizácia zriadená obcou  napr. Materská škola, Základná škola a pod.
(8) Závislou osobou vo vzťahu k obci sa rozumie napr. každý podnikateľský subjekt, ktorý je jej dodávateľom.
(9) Dotknutou osobou je fyzická osoba alebo právnická osoba, proti ktorej oznámenie smeruje.
(10) Oznámením je uvedenie skutočností, o ktorých sa oznamovateľ dozvedel v súvislosti s výkonom svojho zamestnania, povolania, postavenia alebo funkcie alebo v súvislosti s činnosťou vo verejnom záujme a ktoré sa týkajú akejkoľvek protispoločenskej činnosti. Oznámenie sa stáva kvalifikovaným oznámením, pokiaľ môže prispieť alebo prispelo k objasneniu závažnej protispoločenskej činnosti alebo k zisteniu alebo k usvedčeniu jej páchateľa.
(11) Závažnou protispoločenskou činnosťou sa rozumie:
a)	trestný čin poškodzovania finančných záujmov EÚ podľa § 261 až § 263 Trestného zákona (ďalej len “TZ“), trestný čin machinácií pri verejnom obstarávaní a verejnej dražbe podľa § 266 až 268 TZ, trestné činy verejných činiteľov podľa § 326 až 327a TZ alebo trestné činy korupcie podľa § 328 až 336b TZ;
b)	trestný čin, za ktorý TZ ustanovuje trest odňatia slobody s hornou hranicou trestnej sadzby prevyšujúcou 2 roky;
c)	správny delikt, za ktorý možno uložiť pokutu s hornou hranicou určenou výpočtom, alebo
d)	správny delikt, za ktorý možno uložiť pokutu s hornou hranicou vo výške najmenej 30 000 €.
(12) Zodpovednou osobou je hlavný kontrolór obce; prípadne iná zodpovedná osoba na základe poverenia štatutára.
(13) Opakovaným oznámením je oznámenie podané v tej istej veci, ktoré neobsahuje nové skutočnosti.

Článok 3
Podávanie oznámení

(1) Oznámenie možno podať písomne, ústne do zápisnice (Príloha č. 1) alebo e-mailom.
(2) Písomné oznámenie sa podáva zodpovednej osobe alebo do podateľne obce, ktorá je povinná doručené oznámenie bezodkladne odovzdať zodpovednej osobe.
(3) Oznámenie ústnou formou do zápisnice možno uskutočniť u zodpovednej osoby.
(4) Oznámenie emailom je možné uskutočniť na emailovú adresu zodpovednej osoby: kozak.jozef@gmail.com. Oznámenia prijaté prostredníctvom emailu, ktoré prijala osoba odlišná od zodpovednej osoby, je táto osoba povinná bezodkladne postúpiť na vybavenie zodpovednej osobe.
(5) Vyššie uvedený email je prístupný pre oznamovateľov nepretržite. 
(6) Zamestnávateľ potvrdí prijatie oznámenia do 7 dní od jeho prijatia (Príloha č.4).
(7) Ďalšie zákonné možnosti podávania oznámení protispoločenskej činnosti a detaily k ochrane oznamovateľov sú uvedené v Prílohe č. 7 smernice.

Článok 4
Preverovanie oznámení a oprávnenia zodpovednej osoby

(1) Na preverovanie oznámení je príslušná zodpovedná osoba podľa čl. 2. bod 12. smernice.
(2) Pri prešetrovaní oznámenia sa vychádza z jeho obsahu, bez ohľadu na jeho označenie.
(3) Ak z obsahu oznámenia vyplýva, že oznámením je iba časť tohto podania, podľa tohto predpisu sa prešetrí len príslušná časť podania. Zvyšné časti podania sa vybavia podľa režimu, pod ktorý spadajú (napr. sťažnosť podľa zákona č. 9/2010 Z. z. o sťažnostiach alebo sťažnosť podľa § 13 ods. 6 zákona č. 311/2001 Z. z. Zákonníka práce v znení neskorších predpisov).
(4) Pokiaľ z obsahu oznámenia vyplýva, že nejde o oznámenie podľa tejto smernice, ale na vybavenie podania je príslušný iný orgán, zodpovedná osoba podanie bezodkladne postúpi tomuto orgánu. O tejto skutočnosti bezodkladne informuje oznamovateľa, s výnimkou anonymného oznámenia.
(5) Zodpovedná osoba je povinná preveriť oznámenie najneskôr do 90 kalendárnych dní od jeho prijatia.
(6) V prípade potreby doplnenia alebo spresnenia údajov uvedených v oznámení zodpovedná osoba bez zbytočného odkladu vyzve oznamovateľa na jeho doplnenie alebo spresnenie s určením lehoty na uskutočnenie tohto úkonu.
(7) Pokiaľ oznámenie smeruje voči konkrétnemu zamestnancovi (ďalej len „označený zamestnanec“) alebo starostovi obce, zodpovedná osoba bez zbytočného odkladu oboznámi označeného zamestnanca alebo starostu s obsahom oznámenia a umožní mu vyjadriť sa k nemu, ako aj predložiť doklady, písomnosti či iné informácie potrebné na spoľahlivé preverenie veci. Pri oboznámení zamestnanca alebo starostu obce s obsahom oznámenia dodržiava zodpovedná osoba povinnosť uvedenú v článku 5. bod 2. tejto smernice.
(8) Zodpovedná osoba je oprávnená v potrebnom rozsahu písomne vyzvať oznamovateľa, ako aj obec, označeného zamestnanca, či starostu na spoluprácu pri preverovaní oznámenia spolu s určením primeranej lehoty na poskytnutie súčinnosti.
(9) O výsledku preverenia oznámenia spíše zodpovedná osoba písomný záznam (Príloha č.2), v ktorom zhrnie skutočnosti, ktoré uvádza oznamovateľ, a zároveň sa vyjadrí ku každej skutočnosti, a to z hľadiska preverenia pravdivosti tvrdených skutočností a z hľadiska posúdenia ich právnej relevancie vo vzťahu k možnému naplneniu prvku protiprávnosti.
(10) Pred vyhotovením záznamu o výsledku preverenia oznámenia zodpovedná osoba umožní oznamovateľovi vyjadriť sa k zisteným záverom. Pokiaľ oznamovateľ uvedie nové skutočnosti alebo so zistenými závermi nesúhlasí, zodpovedná osoba sa musí s týmito skutočnosťami a nesúhlasnými námietkami vysporiadať v písomnom zázname o výsledku preverenia oznámenia s uvedením, či sú tieto skutočnosti a námietky opodstatnené.
(11) Výsledok preverenia oznámenia vo forme písomného záznamu je zodpovedná osoba povinná zaslať oznamovateľovi (Príloha č.5) najneskôr do 10 dní od jeho preverenia.
(12) Z preverovania oznámenia je zodpovedná osoba vylúčená v nasledujúcich prípadoch:
a)	ak oznámenie smeruje priamo voči zodpovednej osobe alebo
b)	ak vzhľadom na skutočnosti uvádzané v oznámení alebo okolnosti prípadu, možno mať pochybnosti o nezaujatosti zodpovednej osoby vzhľadom na pomer zodpovednej osoby k preverovanej veci, k oznamovateľovi alebo k iným dotknutým stranám, ktorých sa oznámenie tiež priamo alebo nepriamo dotýka.
(14) V prípade vylúčenia zodpovednej osoby podľa predchádzajúcich bodov, preverovanie oznámenia vykonáva na základe poverenia starostu obce poverená zodpovedná osoba. (Príloha č.6)
(14) Podanie oznámenia (aj opakovaného oznámenia, čl. 2 bod 13) sa nesmie stať podnetom ani dôvodom na vyvodzovanie dôsledkov, ktoré by oznamovateľovi spôsobili akúkoľvek ujmu.
(15) Pokiaľ sa v prípade preverovania oznámenia preukáže, že došlo k spáchaniu trestného činu, zodpovedná osoba je túto skutočnosť povinná oznámiť orgánom činným v trestnom konaní.

Článok 5
Zachovanie mlčanlivosti o totožnosti oznamovateľa

(1) Zodpovedná osoba a úrad sú povinní zachovávať mlčanlivosť o totožnosti oznamovateľa, a to od prijatia oznámenia, v priebehu jeho preverovania, evidovania a následne aj pri jeho likvidácii po uplynutí doby uchovávania podľa čl. 6. bod 3. tejto smernice.
(2) V prípade, že z informácií, ktoré sú súčasťou alebo prílohou oznámenia, možno vyvodiť totožnosť oznamovateľa, zodpovedná osoba s takýmito informáciami označeného zamestnanca, ani starostu obce neoboznámi, ale vyzve ich len na uvedenie, resp. predloženie skutočností nevyhnutných na spoľahlivé preverenie oznámenia.
(3) Zodpovedná osoba je povinná postupovať pri prijímaní, preverovaní a evidovaní oznámení a spracúvaní osobných údajov v oznámeniach v súlade s organizačnými a technickými opatreniami zabezpečujúcimi ochranu údajov oznamovateľa.
(4) Výnimkou z tohto ustanovenia je článok 4. bod 15. tejto smernice.



Článok 6
Evidovanie oznámení

(1) Zodpovedná osoba je povinná viesť evidenciu oznámení (Príloha č. 3 smernice), v ktorej zaznamenáva nasledujúce údaje:
a)	dátum doručenia oznámenia;
b)	meno, priezvisko a pobyt oznamovateľa (v prípade anonymného oznámenia sa uvedie iba poznámka, že ide o anonymné oznámenie);
c)	predmet oznámenia;
d)	výsledok preverenia oznámenia;
e)	dátum skončenia preverenia oznámenia.
(2) Každé novoprijaté oznámenie je zodpovedná osoba povinná bezodkladne zaevidovať v evidencii oznámení pod číslom oznámenia, ktoré pozostáva z poradového čísla jeho doručenia a roku doručenia.
(3) Obec je povinná údaje uvedené v odseku 1 uchovávať v evidencii oznámení 3 roky odo dňa doručenia oznámenia.

Článok 7
Oboznamovanie oznamovateľa s výsledkom preverenia oznámenia

(1) Zodpovedná osoba je povinná oboznámiť oznamovateľa o:
a)	postúpení oznámenia inému príslušnému orgánu;
b)	predĺžení lehoty na preverenie oznámenia;
c)	potrebe doplnenia alebo spresnenia údajov uvedených v oznámení;
d)	potrebe súčinnosti oznamovateľa pri preverovaní oznámenia;
e)	možnosti vyjadriť sa k výsledkom oznámenia a zisteným záverom;
f)	výsledku preverenia oznámenia vo forme písomného záznamu.
(2) Zodpovedná osoba je povinná oboznamovať oznamovateľa podľa predchádzajúceho bodu vždy písomne poštou alebo emailom a zabezpečiť preukázateľnosť splnenia tejto povinnosti minimálne po dobu 3 rokov odo dňa doručenia oznámenia.

Článok 8
Ochrana osobných údajov

(1) Obec spracúva osobné údaje v rozsahu:
-	titul, meno, priezvisko, adresa pobytu oznamovateľa;
-	titul, meno, priezvisko, pracovná pozícia osoby, voči ktorej oznámenie smeruje;
-	titul, meno, priezvisko, pracovná pozícia osoby, ktoré podajú zodpovednej osobe k oznámeniu vysvetlenie;
na účel riadneho prijatia, preverovania a evidovania oznámenia.
(2) Uvedené osobné údaje budú spracúvané po dobu 3 rokov od prijatia oznámenia v súlade so zákonom o ochrane oznamovateľov.
(3) Poskytnutie osobných údajov je dobrovoľné, je však nevyhnutné na riadne prijatie, preverenie a evidovanie oznámení, na poskytnutie informácie o totožnosti oznamovateľa je potrebný jeho písomný súhlas príloha č. 8
(4) Oznamovateľ má právo:
-	žiadať o prístup k svojim osobným údajom a o opravu, vymazanie alebo obmedzenie spracúvania svojich osobných údajov;
-	namietať spracúvanie svojich osobných údajov;
-	na prenosnosť osobných údajov;
-	podať návrh na začatie konania na Úrade na ochranu osobných údajov SR.
(6) Oznamovateľ žiada obec o výkon svojich práv v oblasti ochrany osobných údajov emailom na adresu: email zodpovednej osoby v oblasti ochrany osobných údajov alebo písomne na adresu obce.
(7) Oznamovateľ dbá na to, aby poskytnuté osobné údaje boli pravdivé a aktuálne.


Článok 9
Vybavenie opakovaného oznámenia

(1) Za opakovaného oznámenie sa považuje oznámenie, ktoré:
a) bolo podané tou istou oznamujúcou osobou a
b) predmet oznámenia je vecne totožný alebo prevažne totožný s predchádzajúcim oznámením a
c) predchádzajúce oznámenie bolo preverené a uzavreté.
(2) Zodpovedná osoba je povinná objektívne posúdiť, či oznámenie neobsahuje najmä žiadne nové skutočnosti, dôkazy ani argumenty, nepoukazuje na vývoj situácie (napríklad pretrvávanie protiprávneho stavu, jeho zhoršenie, nové prípady), neobsahuje námietky proti nedostatočnému spôsobu preverenia pôvodného oznámenia.
(3) Opakované oznámenie nebude opätovne preverované, o čom musí byť oznamovateľ oboznámený, spolu so stručným odôvodnením takéhoto posúdenia s odkazom na výsledok pôvodného preverenia a poučením o možnosti podania nového oznámenia alebo obrátenia sa na Úrad na ochranu oznamovateľov.

Článok 10
Záverečné ustanovenia
 
1. Táto Smernica nadobúda platnosť dňom jej podpísania a účinnosť dňom 16.05.2026


V Želmanovciach dňa 15.05.2026


Anna Stašková, starostka obce
      




Zoznam príloh:
1. Zápisnica o prijatí ústneho oznámenia
2. Záznam o výsledku preverenia oznámenia
3. Evidenčný register oznámení
4. Potvrdenie o prijatí oznámenia
5. Oznámenie o výsledku preverenia oznámenia
6. Poverenie na výkon funkcie zodpovednej osoby
7. Informácia pre oznamovateľov
8. Súhlas na poskytnutie informácie o totožnosti oznamovateľa

